黄龍洞前遇倪文昌賦苕之清
作者：釋居簡
朝代：宋

paragraphs: 止止天連碧，沉沉鏡不磨。
淵源端有自，潢潦儘從他。
清可臨流賦，渾貽濯足歌。
中津誰擊楫，後進自盈科。
亦有西馳者，其如北注何。
還元雖一味，到了不同波。
至潔清嚴瀨，孤忠歎汨羅。
勺貪懲俗下，汲釀樂天和。
洗耳成輕去，乘槎倘重過。
咸池昇曉日，何必挽天河。